เฟดคงดอกเบี้ย ตามคาด
โดย...จิรวัฒน์ สุภรณ์ไพบูลย์
20 มิ.ย. 2559

โดย...จิรวัฒน์ สุภรณ์ไพบูลย์
เป็นไปตามความคาดหมายของหลายๆ ฝ่าย เมื่อธนาคารกลางสหรัฐ(เฟด) ไม่ได้ประกาศมาตรการกระตุ้นเศรษฐกิจเพิ่มเติมในที่ประชุมกลางเดือน มิ.ย.ที่ผ่านมา แต่เมื่อเจาะลึกลงไปถึงมุมมองทางเศรษฐกิจในอนาคตของเฟดแล้ว จะเห็นได้ว่าเฟดมีมุมมองที่ไม่ค่อยดีนัก โดยได้มีการปรับลดประมาณการการเติบโตทางเศรษฐกิจในปีนี้เหลือเพียง 2% จากระดับ 2.2% ก่อนหน้านี้ โดยค่าเฉลี่ยของการคาดการณ์อัตราดอกเบี้ยนโยบายช่วงสิ้นปีนี้ แสดงให้เห็นว่าคณะกรรมการยังคงคาดการณ์ว่าจะสามารถขึ้นดอกเบี้ยได้ถึง 2 ครั้ง แต่มีการปรับลดประมาณการการขึ้นดอกเบี้ยลงทั้งในปี 2017 และปี 2018 ในขณะที่นักลงทุนในตลาดได้ให้โอกาสการขึ้นดอกเบี้ย (อ้างอิง Fed Funds Futures) อย่างน้อยหนึ่งครั้งในปีนี้เพียง 40% เท่านั้น
ด้านธนาคารกลางญี่ปุ่นก็ตัดสินใจคงนโยบายด้านการเงินไว้เหมือนเดิมเช่นกัน เพราะยังคงเชื่อว่าเศรษฐกิจญี่ปุ่นยังคงฟื้นตัวในระดับที่น่าพอใจ แต่หลายฝ่ายกลับเชื่อว่าเหตุผลที่ธนาคารกลางญี่ปุ่นเลือกที่จะยังไม่กระตุ้นเพิ่มเติมทั้งๆ ที่ค่าเงินเยนแข็งค่าขึ้นมามาก และเริ่มมีแนวโน้มที่จะกระทบเศรษฐกิจญี่ปุ่นแล้ว เพราะต้องการรอดูผลกระทบจากลงประชามติแยกตัวออกจากสหภาพยุโรปของอังกฤษ (Brexit) ก่อนที่จะตัดสินใจเพิ่มมาตรการในการกระตุ้นเศรษฐกิจของตนเอง ดังนั้นการประชุมครั้งถัดไปของธนาคารกลางญี่ปุ่นในเดือน ก.ค. จึงมีความสำคัญต่อทิศทางค่าเงินเยนพอสมควรเลยทีเดียว
โดยหลังจากการประกาศผลการประชุมดังกล่าว ตลาดหุ้นโดยรวมก็ตอบสนองในเชิงลบจากมุมมองเศรษฐกิจสหรัฐที่ชะลอตัวลง ในขณะที่ราคาพันธบัตรก็ปรับตัวขึ้นจากโอกาสการขึ้นดอกเบี้ยที่ลดน้อยลง ซึ่งเป็นในทิศทางเดียวกับราคาทองคำที่ปรับขึ้นค่อนข้างแรงจากนโยบายการเงินที่ผ่อนคลาย ในขณะที่ค่าเงินเยนดูเหมือนจะได้รับผลกระทบหนักที่สุด โดยหลังจากการประชุมของธนาคารกลางญี่ปุ่น ค่าเงินเยนปรับแข็งค่าทะลุระดับ 105 เยน/เหรียญสหรัฐ ซึ่งถือว่าเป็นการแข็งค่าที่สุดในรอบเกือบ 2 ปี และได้ฉุดให้ตลาดหุ้นญี่ปุ่นปรับตัวลงตามไปด้วย
จากสภาพตลาดที่ยังคงผันผวนมาก โดยเฉพาะอย่างยิ่งจากความไม่แน่นอนของผลการลงประชามติของชาวอังกฤษช่วงปลายเดือนนี้ การกระจายการลงทุนเป็นพอร์ตโดยเน้นสินทรัพย์ปลอดภัย เช่น พันธบัตรรัฐบาลและทองคำ ยังคงจะเป็นทางเลือกที่เหมาะสมที่สุด